CELEX: 32014R0874
Language: el
Date: 2014-08-08 00:00:00
Title: Εκτελεστικός κανονισμός (ΕΕ) αριθ. 874/2014 της Επιτροπής, της 8ης Αυγούστου 2014 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

13.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 240/6
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 874/2014 ΤΗΣ ΕΠΙΤΡΟΠΉΣ
   της 8ης Αυγούστου 2014
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογή των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο κάτοχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μία ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Αυγούστου 2014.
      
         
            Για την Επιτροπή,
         
         
            εξ ονόματος του Προέδρου,
         
         Martine REICHERTS
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Υφασμάτινο κάλυμμα σε σχήμα δακτυλίου από πολυεστερικό ύφασμα προς χρήση με τα ελαστικά ειδικών τύπων αυτοκινήτων, με στόχο τη βελτίωση της λειτουργίας του πέλματος του ελαστικού κατά την οδήγηση πάνω στο χιόνι.
                  Το εσωτερικό του κεντρικού μέρους του είδους αποτελείται από νήματα στερεών συνεχών ινών από πολυεστέρες που προσδίδουν ισχυρή αντίσταση στη δομή. Το εξωτερικό του κεντρικού μέρους του είδους αποτελείται από νήματα μη συνεχών ινών από πολυεστέρες δύο διαφορετικών διαστάσεων, που εξασφαλίζουν απορρόφηση και προσκόλληση μέσω της τραχύτητας της επιφάνειας του είδους. Συνεπώς, το κεντρικό μέρος του είδους, το οποίο καλύπτει το μέρος του ελαστικού που έρχεται σε επαφή με το έδαφος, παρουσιάζει μεγαλύτερη αντοχή στο σχίσιμο και έχει καλύτερα χαρακτηριστικά απορρόφησης και προσκόλλησης από τα άλλα μέρη.
                  Τα άλλα μέρη του είδους καλύπτουν μέρη των πλευρών του ελαστικού και κατασκευάζονται κατά τρόπο ώστε το είδος να συγκρατείται στη θέση του κατά την οδήγηση.
                  Όλα τα μέρη είναι ενωμένα μεταξύ τους με ραφή.
                  Στη μία πλευρά του είδους είναι στερεωμένες τέσσερις λωρίδες υφασμένου πολυπροπυλενίου οι οποίες λειτουργούν ως λαβές για τη στερέωση του είδους στο ελαστικό.
                  Βλέπε φωτογραφία (1)
                  
               
               
                  6307 90 98
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας, από τη σημείωση 7 στοιχείο στ) του Τμήματος XI και από το κείμενο των κωδικών ΣΟ 6307, 6307 90 και 6307 90 98.
                  Η κατάταξή του ως εξαρτήματος στη διάκριση 8708 70 αποκλείεται, διότι το είδος απλώς ενισχύει τη λειτουργία του πέλματος του ελαστικού κατά την οδήγηση πάνω στο χιόνι και, συνεπώς, ούτε προσαρμόζει το όχημα για συγκεκριμένη εργασία ούτε αυξάνει το εύρος των λειτουργιών του ούτε και επιτελεί συγκεκριμένη υπηρεσία σχετική με την κύρια λειτουργία του (βλέπε υπόθεση C-152/10, Unomedical, Συλλογή 2011, σ. I- 5433, σκέψη 29).
                  Κατά συνέπεια, και λόγω του γεγονότος ότι το είδος αποτελείται αποκλειστικά από υφαντικές ύλες και ότι τα διάφορα μέρη είναι ενωμένα με ραφή, το είδος πρέπει να καταταγεί στον κωδικό ΣΟ 6307 90 98 ως «άλλο έτοιμο υφαντουργικό είδος».
               
            
         (1)  Η εικόνα έχει αποκλειστικά ενημερωτικό σκοπό.